b"\n_START_ARTICLE_\nJaume Roures i Llop\n_START_SECTION_\nTraject\xc3\xb2ria professional\n_START_PARAGRAPH_\nRoures va deixar els estudis als dotze anys, per entrar a treballar en una linot\xc3\xadpia, i posteriorment en una editorial. Des de 1984 va participar en la creaci\xc3\xb3 i desenvolupament de TVC, on va ser responsable durant vuit anys del departament de Not\xc3\xadcies i Produccions Esportives. Tamb\xc3\xa9 va ser el responsable d'Operacions Especials de la FORTA i cap del Departament de Televisi\xc3\xb3 a Dorna, empresa organitzadora del Campionat del M\xc3\xb3n de Motociclisme._NEWLINE_Des del maig del 1994, \xc3\xa9s el director general de Mediapro, empresa que va fundar amb dos socis i sense pr\xc3\xa0cticament capital social. Va comen\xc3\xa7ar a obtenir rellev\xc3\xa0ncia en l'\xc3\xa0mbit de la comunicaci\xc3\xb3 quan va crear el diari P\xc3\xbablico i va obtenir la concessi\xc3\xb3 de la darrera llic\xc3\xa8ncia de televisi\xc3\xb3 anal\xc3\xb2gica en obert que es va concedir (La Sexta), de banda del govern de Jos\xc3\xa9 Luis Rodr\xc3\xadguez Zapatero._NEWLINE_Va lluitar contra el grup PRISA per obtenir els drets de retransmissi\xc3\xb3 dels partits de futbol a Espanya, i va arrabassar a Telecinco els drets de retransmissi\xc3\xb3 de la F\xc3\xb3rmula 1._NEWLINE_Amb Gol Televisi\xc3\xb3n, va continuar amb la lluita contra Prisa i Sogecable, que fins llavors monopolitzaven el futbol de pagament a la televisi\xc3\xb3. Tamb\xc3\xa9 ha promocionat les retransmissions de futbol en cinemes, amb la idea que els espectadors puguin veure els partits en pantalles de cinema, i pagant el mateix preu que pagarien per veure una pel\xc2\xb7l\xc3\xadcula._NEWLINE_Com a productor, ha participat en la producci\xc3\xb3 executiva de la pel\xc2\xb7l\xc3\xadcula Los Lunes al Sol, del documental d'Oliver Stone Comandante, i del film Salvador, entre altres t\xc3\xadtols.\n_START_SECTION_\nIdeologia\n_START_PARAGRAPH_\nJaume Roures \xc3\xa9s d'esquerres i catalanista des de petit. Va militar al Front Obrer de Catalunya, a la trotskista Lliga Comunista Revolucion\xc3\xa0ria i a la IV Internacional._NEWLINE_Va ser empresonat en diverses ocasions durant el franquisme. Dirigent de la LCR, el 1983 va ser detingut juntament amb altres companys com a presumpte col\xc2\xb7laborador del \xe2\x80\x9cComando Barcelona\xe2\x80\x9d d'ETA, acusaci\xc3\xb3 per la qual se'ls va aplicar la legislaci\xc3\xb3 antiterrorista. Al moment de la seva eixida va denunciar haver patit tortures._NEWLINE_Defensa el dret a la independ\xc3\xa8ncia de Catalunya, i est\xc3\xa0 a favor de la celebraci\xc3\xb3 d'un refer\xc3\xa8ndum sobre la independ\xc3\xa8ncia de Catalunya, tot i que reconeix que probablement votaria a favor que Catalunya romangu\xc3\xa9s dins d'Espanya."